**Četvrtak na ZagrebDoxu**

Treće ZagrebDoXXL događanje **Udba nam je sudba?**u četvrtak donosi neriješena ubojstva tridesetak protivnika jugoslavenskog režima u Njemačkoj. U četvrtak u dvorani 5 u 20:00 sati prikazuje se kontroverzni dokumentarac ***Titovi odredi smrti***, a nakon projekcije održat će se razgovor s redateljima filma **Philippom Grüllom i Frankom Hofmannom**,povjesničarom i novinarom **Tihomirom Ponošom** i **Orhideom Gaurom Hodak**,novinskom urednicom i autoricom knjige *Tuđman i Perković – istina o tajnoj vezi koja je formirala Hrvatsku*, koja je ujedno i moderatorica diskusije.

**U 19 sati u dvorani 1** na rasporedu je američki dokumentarac ***Killswitch*** u režiji **Alija Akbarzadeha**. Kroz priču o dva mlada hakera-aktivista Aaronu Schwartzu i Edwardu Snowdenu i njihovim nesretnim sudbinama, te razgovore sa stručnjacima Lawrenceom Lessigom, Timom Wuom i Peterom Ludlowom, u filmu se ponovno postavljaju pitanja o demokraciji, slobodi govora i zaštiti privatnosti u SAD-u.

U regionalnoj konkurenciji **u 21 sat u dvorani 4** gledatelje očekuje dox događanje – premijera ***Rakijaškog dnevnika*** Damira Čučića. Dobitnik Zlatne Arene za najbolji film 2012. u svom novom filmu na zanimljiv način spaja proces ilegalne izrade rakije i umjetnosti. Dokumentarac je rekonstrukcija audiosnimki razgovora koje je vodio autorov prijatelj, tragično preminuli tehničar zvuka Mario Haber za vrijeme proizvodnje rakije u svojoj kući u Samoboru. Nakon filma slijedi razgovor s redateljem.

**U 20 sati u dvorani 2** na rasporedu su Majstori doxa. **Petar Krelja** predstavit će svoj najnoviji film ***Oluje se uvijek vraćaju kući*** o Robertu Međurečanu, bivšem branitelju i autoru knjige *Prodajem odličje, prvi vlasnik*. U istom bloku su i novi filmovi dvoje značajnih američkih dokumentarista čije smo filmove prikazali na prethodnim izdanjima ZagrebDoxa – *Lavlja usta se otvaraju* **Lucy Walker** i *Klaustrum* **Jaya Rosenblatta,** koji je bio gost 10. ZagrebDoxa.

**U 22 sata u dvorani 5** gledamo poljsko-njemački *happy dox* ***Domino efekt*** u režiji Elwire Niewiere i Piotra Rosołowskog. U fokusu filma je ministar sporta Abhazije, koji organizira Svjetsko prvenstvo u dominu u nadi da će svoju voljenu domovinu tako konačno ucrtati na kartu svijeta.

Sve do početka travnja **HRT3** prikazuje se ciklus filmova gošće ovogodišnjeg festivalskog izdanja **Kim Longinotto**. Filmovi će se moći pogledati u terminima četvrtkom u 20 ili u 21 sat. Danas u 20 sati na rasporedu su *Ružičasti sariji* (2010), a cjelovit raspored filmova moguće je pronaći [ovdje](http://hrtprikazuje.hrt.hr/ciklus-filmova-kim-longinotto-na-trecem-zagrli-me-cvrsto-oslobodi-me). Također, u petak 28. veljače, oko 22 sata, u okviru emisije Posebni dodaci posvećene Kim Longinotto bit će prikazan njen film *Shinjuku Boys.*

Četvrtak donosi središnji događaj programa za usavršavanje profesionalaca **ZagrebDox Pro**. Jedini regionalni pitching forum posvećen dokumentarnom filmu okuplja 13 projekata, a održat će se u dvorani 5 s početkom u 10 sati.